РЕШЕНИЕ НА КОМИСИЯТА
от 27 август 2007 година
за предоставяне на Ирландия и на Обединеното кралство на допълнителни дни в морето за пилотен проект за подобряване на състоянието на данните в съответствие с приложение IIА към Регламент (ЕО) № 41/2007 на Съвета
(нотифицирано под номер C(2007) 3983)
(само текстът на английски език е автентичен)
(2007/593/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 41/2007 на Съвета от 21 декември 2006 г. за определяне на риболовните възможности през 2007 г. и съответните условия по отношение на някои рибни запаси и групи рибни запаси, приложими във водите на Общността, и по отношение корабите на Общността във води, за които се изискват ограничения върху улова (1), и по-специално точки 11.4 и 11.5 от приложение IIA,
като има предвид, че:
(1)
Приложение IIА към Регламент (ЕО) № 41/2007 определя и максималния брой дни на година, в рамките на които съд на Общността може да бъде в Ирландско море, като притежава на борда си тралове, датски грибове и сходни съоръжения, с изключение на бийм тралове.
(2)
Регламент (ЕО) № 41/2007 дава възможност на Комисията да предоставя на държавите-членки 6 или 12 допълнителни дни в морето в рамките на Ирландско море въз основа на пилотен проект за подобряване на състоянието на данните.
(3)
На 30 април 2007 г. Ирландия и Обединеното кралство представиха съвместно предложение за такъв проект. Предложението бе одобрено на 13 юни 2007 г.
(4)
С оглед на пилотния проект за подобряване на състоянието на данните следва да бъдат предоставени 6 или 12 допълнителни дни в Ирландско море за съдовете под флага на Ирландия или на Обединеното кралство в зависимост от размерите на отворите на мрежата на риболовното съоръжение на борда,
ПРИЕ НАСТОЯЩОТО РЕШЕНИЕ:
Член 1
За съдове под флага на Ирландия или на Обединеното кралство, които участват в пилотния проект за подобряване на състоянието на данните, представен на 30 април 2007 г., максималният брой дни в морето в рамките на зоната, посочена в точка 2.1, буква в) от приложение IIА към Регламент (ЕО) № 41/2007, така както е определено в таблица I от същото приложение, се увеличава, както следва:
а)
с 6 дни за съдове, които притежават на борда си съоръжения, посочени в точки 4.1.а, iv) и 4.1.a, v) от това приложение;
б)
с 12 дни за съдове, които притежават на борда си съоръжения, посочени в точки 4.1.а от приложение IIА към Регламент (ЕО) № 41/2007, с изключение на съоръженията, определени в точки 4.1.а, iv) и 4.1.a, v) от същото приложение.
Член 2
1. Седем дни след публикуване на настоящето решение в Официален вестник на Европейския съюз Ирландия и Обединеното кралство представят на Комисията пълен списък на съдовете, избрани за участие в пилотния проект за подобряване на състоянието на данните.
2. От предоставянето на допълнителни дни, така както е определено в член 1, могат да се ползват само избраните съдове, участвали до края на пилотния проект за подобряване на състоянието на данните.
Член 3
Два месеца след края на пилотния проект за подобряване на състоянието на данните Ирландия и Обединеното кралство представят доклад пред Комисията за резултатите от посочения проект.
Член 4
Адресати на настоящото решение са Ирландия и Обединеното кралство Великобритания и Северна Ирландия.
Съставено в Брюксел на 27 август 2007 година.